വലിയ കളികള് വേണ്ട, ന്യൂകാസിലിനെ പിടിച്ചുകെട്ടാനുള്ള നീക്കവുമായി പ്രീമിയര് ലീഗിലെ മറ്റു ക്ലബുകള് സൗദി ഉടമസ്ഥതര് ഏറ്റെടുത്ത ന്യൂകാസിലിന്റെ വലിയ ട്രാന്സ്ഫറുകളും വളര്ച്ചയും തടയാനുള്ള നീക്കവുമായി ഇംഗ്ലണ്ടിലെ മറ്റു ക്ലബുകള്. ന്യൂകാസിലിനെ പുതിയ സ്പോണ്സര്ഷിപ്പുകളില് നിന്ന് തടയാന് ആയി ക്ലബ് ഉടമകള് സ്വന്തം ക്ലബുമായി ഒരു സ്പോണ്സര്ഷിപ്പ് ഡീലും ഒപ്പിടാന് പാടില്ല എന്ന നിയമം ഇംഗ്ലണ്ടിലെ മറ്റു ക്ലബുകള് കൂടിചേര്ന്ന് കൊണ്ടുവരികയാണ്. ഇതിനായി ക്ലബുകള് ഒത്തുചേര്ന്ന് പുതിയ ബില് പാസാക്കി. ഇതോടെ ക്ലബ് ഉടമകള്ക്ക് ഫിനാന്ഷ്യല് ഫെയര് പ്ലേയെ പെട്ടെന്ന് മറികടന്ന് കൊണ്ട് വലിയ ട്രാന്സ്ഫറുകള് നടത്താനുള്ള സാഹചര്യം ആണ് ഇല്ലാതാവുന്നത്. ഒരു ക്ലബിന് മൂന്ന് വര്ഷത്തില് 105 മില്യണ് പൗണ്ട് വരെ നഷ്ടം ഉണ്ടാകാം എന്നാണ് ഇപ്പോള് പ്രീമിയര് ലീഗിലെ നിയമം. അത്തരം നഷ്ടം കാണിക്കാതിരിക്കണം എങ്കില് ക്ലബിനെ ന്യൂകാസില് ലാഭത്തില് എത്തിക്കേണ്ടതുണ്ട്. എന്നാല് മാത്രമെ അവര്ക്ക് വലിയ തുക മുടക്കി ട്രാന്സ്ഫറുകള് നടത്താന് പറ്റുകയുള്ളൂ. നേരത്തെ മാഞ്ചസ്റ്റര് സിറ്റി അവരുടെ സ്റ്റേഡിയം ഉള്പ്പെടെ അവരുടെ ഉടമകളെ കൊണ്ട് തന്നെ സ്പോണ്സര് കരാര് ഒപ്പുവെപ്പിച്ചു കൊണ്ട് ഫിനാന്ഷ്യല് ഫെയര് പ്ലേയെ മറികടന്നിരുന്നു. പുതിയ നീക്കത്തോടെ അത്തരം സാഹചര്യങ്ങള് ആണ് ന്യൂകാസിലിന് ഇല്ലാതാകുന്നത്.